Kópavogi 12. maí 2020

**Umsögn Greiningar- og ráðgjafarstöðvar ríkisins (GRR) um Tillögur að endurhæfingarstefnu.**

Skýrslan fjallar aðallega um endurhæfingu fyrir fullorðna. Telur GRR að það væri skýrara að fjalla um endurhæfingu fyrir börn í sérstökum kafla skýrslunnar þar sem gerð yrði grein fyrir þjónustu fyrir þennan aldurshóp á sama hátt og fyrir fullorðna t.d. varðandi flæði sjúklinga að þjónustu, forgangsröðun, eyður í endurhæfingarþjónustu, verkaskiptingu og þörf fyrir aukna samfellu. Þar ættu þá einnig að koma fram tillögur að endurhæfingarstefnu fyrir börn en slík þjónusta getur stuðlað að forvörnum og hugsanlega dregið úr þjónustuþörf á fullorðinsárum.

Eins og fram kemur í skýrslunni kemur hvorki orðið hæfing né endurhæfing fyrir í [lögum](https://www.althingi.is/lagas/nuna/2003083.html) um Greiningar- og ráðgjafarstöð ríkisins sem eru frá árinu 2003. Þar kemur fram að hlutverk GRR sé m.a. „ ..að annast eftirfarandi:

1. Greiningu barna og ungmenna með alvarlegar þroskaraskanir sem er vísað til athugunar að lokinni frumgreiningu.
2. **Ráðgjöf og fræðslu** til einstaklingsins, foreldra eða annarra aðstandenda og þjónustuaðila varðandi viðeigandi meðferð, þjálfun og önnur úrræði sem þörf er á.
3. Tilvísanir til annarra meðferðaraðila og stofnana í því skyni að hlutaðeigandi njóti þar þeirrar þjónustu sem þörf er á hverju sinni.
4. Langtímaeftirfylgd vegna þeirra einstaklinga sem búa við óvenjuflóknar eða sjaldgæfar þroskaraskanir.
5. Faglega aðstoð og ráðgjöf til samstarfsaðila ..“.

GRR þjónar landinu öllu. Á stofnuninni er fötluðum smábörnum (yngri en 2ja ára) veitt reglubundin íhlutun sem flokkast undir hæfingu/endurhæfingu og börnum/ungmennum með fjölþættan vanda býðst þverfagleg eftirfylgdarþjónusta (langtímaeftirfylgd) sem einnig getur flokkast sem hæfing/endurhæfing.

Stofnun veitir umfangsmikla **ráðgjöf** varðandi íhlutun, kennslu og meðferð á sviði félags-, skóla- og heilbrigðisþjónustu en samkvæmt lögum fer **meðferðin/íhlutunin** að langmestu leyti fram í heimabyggð barnanna undir handleiðslu sérfræðinga á viðkomandi svæði, sjá m.a. lög um [leikskóla](https://www.althingi.is/lagas/nuna/2008090.html) og [grunnskóla](https://www.althingi.is/lagas/nuna/2008091.html).

Í skýrslunni er sett fram hugmynd um endurhæfingarmiðstöð fyrir börn sem þjóni öllu landinu. Þar er nefnt að æskilegt sé að auka hlutverk GRR þannig að stofnunin verði bakhjarl barna á landsvísu sem eru í þörf fyrir endurhæfingu m.a. barna sem ekki hafa fötlunargreiningu. GRR telur þessa hugmynd óraunhæfa. Eins og fram kemur hér að ofan á lögum samkvæmt að veita börnum þjónustu í sinni heimabyggð. Fjöldamörg börn njóta endurhæfingar í styttri eða lengri tíma fyrir 18 ára aldur og er óraunhæft að hugsa sér að ein miðlæg ríkisstofnun sé bakhjarl fyrir alla endurhæfingu barna.

Í Framkvæmdaáætlun í málefnum fatlaðs fólks og Stefnumótandi byggðaáætlun er gerð grein fyrir hlutverkum landshlutateyma. Þar er lögð áhersla á að samþætta þjónustu við fötluð börn í heimabyggð þeirra og auka heildstæða þjónustu við fólk á öllum aldri í þeirra heimabyggð, sjá meðfylgjandi ítarefni.

GRR leggur til að í stað miðlægrar endurhæfingarmiðstöðvar verði þverfaglegum landshlutateymum falið að hafa yfirumsjón með endurhæfingu fyrir börn á viðkomandi svæði, þá einkum þjónustu fyrir börn með flóknari vanda.

Í skýrslunni er gerð grein fyrir þjónustu GRR en stofnuninni er hins vegar ekki fundinn staður í tillögu að endurhæfingarþjónustu á bls. 17 og 18. GRR telur að þjónustu stöðvarinnar megi fella bæði undir 3. og 4. stig þess líkans.

Mynd á bls. 36 er ekki með númeri og ekki virðist beint vera vísað í hana í textanum. Hún virðist þó eiga að sýna hugmyndir að leiðum notenda í endurhæfingarþjónustu innan heilbrigðiskerfis. Myndin er ekki lýsandi fyrir leiðir að þjónustu fyrir börn en þar gegna m.a. leikskólar/skólar og heilbrigðisstofnanir í héraði mikilvægu hlutverki. Skýrara væri að gera sérstaka mynd af leiðum að þjónustu fyrir börn að 18 ára aldri og hvernig sú þjónusta tengist endurhæfingartilboðum fyrir fullorðna. Oft myndast gat í þjónustunni við þessi tímamót og því full ástæða til að gera sérstaka grein fyrir tengingu milli barna- og fullorðinsþjónustu í þessari skýrslu.

Soffía Lárusdóttir, forstöðumaður

Solveig Sigurðardóttir, staðgengill forstöðumanns

**Ítarefni**

**Framkvæmdaáætlun í málefnum fatlaðs fólks,** [**2017-2021**](https://www.althingi.is/altext/146/s/1000.html).

**G.3. Þjónusta við fötluð börn með sértækar þarfir verði veitt í nærumhverfi þeirra.***Markmið:* Að styrkja grunnþjónustu í héraði.
*Lýsing:* Landshlutateymi verði mynduð í því skyni að auka þekkingu og efla og samþætta þjónustu við börn í heimabyggð. Teymi geti einnig starfað innan hverfa í stærri sveitarfélögum. Um tilraunaverkefni verði að ræða en stefnt verði að því að teymin festi sig í sessi og starfsemi þeirra verði viðvarandi.
*Ábyrgð:* Greiningar- og ráðgjafarstöð ríkisins.
*Dæmi um samstarfsaðila:* Skólaþjónusta sveitarfélaga, BUGL, Reykjavíkurborg, félagsþjónusta sveitarfélaga, heilsugæslan og skólar.
*Tímabil:* Tilraunaverkefni í tvö ár.
*Kostnaður:* 5 millj. kr. á ári.
*Mælanlegt markmið:* Tvö teymi starfi árin 2018 og 2019.

**Stefnumótandi byggðaáætlun,** [**2018-2024**](https://www.althingi.is/altext/148/s/1242.html)**.**

**A.4. Þverfagleg landshlutateymi.***Verkefnismarkmið:* Að styrkja og auka heildstæða þjónustu á sviði félags-, heilbrigðis- og menntamála.
Ráðist verði í tilraunaverkefni sem miði að því að koma á fót þverfaglegum landshlutateymum sem sinni samhæfingu, ráðgjöf, gæðamálum og fleiru á sviði félags-, heilbrigðis- og menntamála. Um gæti verið að ræða miðstöðvar sem verði hluti af heildstæðri þjónustukeðju sveitarfélaga og ríkis á umræddum sviðum. Þar gæti t.d. byggst upp kunnátta til að veita starfsfólki sveitarfélaga og foreldrum sérhæfða stað- og fjarbundna ráðgjöf sem miði m.a. að því að fyrr megi beita snemmtæku og fyrirbyggjandi inngripi. Þá verði hægt að vinna að verkefnum sem miði að því að styðja notendur í dreifðum byggðum til sjálfshjálpar þar sem ekki er auðveldur aðgangur að sérfræðingum. Þetta verði gert með þróun nýrra tæknilausna sem geri þeim mögulegt að eiga samskipti við starfsmenn félagsþjónustu á sviði barnaverndar og þjónustu við fatlað fólk og aldraða auk innflytjenda. Stefnt verði að því koma á fót a.m.k. tveimur landshlutateymum á þessum forsendum.
*Ábyrgð:* Samgöngu- og sveitarstjórnarráðuneyti, velferðarráðuneyti og mennta- og menningarmálaráðuneyti.
 *Framkvæmdaraðili:* Ýmsir.
*Dæmi um samstarfsaðila:* Stofnanir á sviði félags-, heilbrigðis- og menntamála, sveitarfélög, landshlutasamtök sveitarfélaga og Samband íslenskra sveitarfélaga.
*Tímabil:* 2019–2024.
*Tillaga að fjármögnun:*60 millj. kr. úr byggðaáætlun.